### Resume

På vegne af Økonomiudvalget har JURA anmodet om udarbejdelse af en ny lokalplan, der skal muliggøre byggeri på [adresse]. Nordholmen er første etape af realiseringen af den nye bydel Ny Sophie Rasmussen, som ligger i den vestlige del af Vejle. Lokalplanområdet ligger nord for [adresse]. Den nye lokalplan har baggrund i eksisterende rammelokalplan nr. 1331, samt Holmeplanen og udbygningsplaner for udvikling af de enkelte delområder på [adresse]. Området er i dag ubebygget. Med lokalplanen gives der mulighed for etablering af boliger herunder også almene boliger, daginstitution, fælleshuse, mindre kundeorienteret servicefunktioner som café mv.

### Sagsfremstilling

![](data:image/png;base64...)

Figur 1: Kort over lokalplanområdet.

Planens historik:

Teknisk Udvalg besluttede på mødet 13. december 2022, pkt. nr. 283, at igangsætte udarbejdelse af lokalplan nr. 1398.

Til baggrund for den nye lokalplan ligger en eksisterende rammelokalplan nr. 1331 for hele Ny Sophie Rasmussen. I forbindelse med udbudsprocessen er der ligeledes udarbejdet en samlet realiseringsplan, Holmeplanen, der beskriver den samlede identitet og omgivelser for [adresse], samt fire udbygningsplaner for de enkelte delområder som lokalplanen skal inddeles i.

Lokalplanens indhold:

Lokalplanen fastsætter rammerne for byudvikling af den første holm i [adresse], Nordholmen. På Nordholmen er ønsket, at der skal opføres en daginstitution, et varieret udbud af boliger, fælleshuse, boldbane og mindre kundeorienteret servicefunktioner som café. Områderne skal bindes sammen af stier og fælles grønne områder, hvor omdrejningspunkterne er de to kvarterpladser, som naturlige samlingssteder på [adresse]. Lokalplanen fastsætter, at udbygningen af lokalplanområdet skal ske under hensyntagen til principperne i realiseringsplanen for Nordholmen.

Boligerne opføres som etagebebyggelse i en til fire etager. I lokalplanen er der lagt vægt på, at det enkelte delområdet skal have en gennemgående arkitektonisk tema/karakter, der samler det enkelte delområde. I lokalplanområdet er det gennemgående tema/karakter for det enkelte delområde defineret. Dertil skal boligbebyggelsen udføres med en variation i facaden, så den enkelte bygning i delområdet fremstår med et varieret udtryk, der adskiller sig fra de tilstødende bygninger. Variationen kan udtrykkes i fremrykning eller forskydning af facader, varieret etageantal, placering af altaner, variation af vinduesåbninger, forskellige skift i materialet eller lignende detaljer i facaden. Lokalplanen præciserer, hvor mange m2 bebyggelse der må opføres indenfor det enkelte delområde.

Området ligger i byzone og udgør et areal på ca. 10 ha.

Lokalplanen er udarbejdet i overensstemmelse med eksisterende kommuneplanramme 1.1.B.22.

Vurdering af afledte konsekvenser:

Der er ikke udarbejdet en helhedsvurdering af lokalplanens afledte konsekvenser, da planen indeholder mulighed for bebyggelse af en ny daginstitution, som kan afhjælpe udfordringen med de kapacitetsudfordringer der er i området.

Miljøvurdering:

Forslag til lokalplan nr. 1398 er screenet jævnfør miljøvuderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden. Men da der i høringsperioden er ferie forlænges den til fem uger.

[adresse]Frafaldserklæring:

Lokalplanområdet ejes af kommunen, og en frafaldserklæring er derfor ikke nødvendig.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

I lokalplanområdet bygges der tæt, med store grønne områder som omkranser lokalplanområdet og sikre overgangen til [adresse]. De grønne områder i boligområderne skal tilskynde til fysisk aktivitet, leg og motion. Der skal arbejdes på at integrere boligområdets stisystem i et overordnet stisystem. Lokalplanområdet grænser op til eksisterende boligområde, veje og stiforbindelser der gør, at lokalplanområdet kan knyttes op på eksisterende infrastruktur.

Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 23. maj 2023, pkt. 128:

at udvalget anbefaler over for Byrådet, at forslag til lokalplan nr. 1398 vedtages og offentliggøres i 5 uger.

Beslutning fra Teknisk Udvalg, 23. maj 2023, pkt. 128:

Anbefalet.

Beslutning fra Økonomiudvalget, 12. juni 2023, pkt. 132:

Anbefales.

Fraværende: Aksel Jørgensen og Line Steffensen.

### Beslutning

Godkendt.

Fraværende: Benny Lauritsen. I stedet mødte Jan Lauridsen.